January 28, 2022 – Swartland Joernaal Skip to content
Home / Day: January 28, 2022
Graad 1's klok in
Verlede week het talle opgewonde gesiggies die skoolbanke vir die eerste keer gevul, terwyl ander weer hierdie einste banke vaarwel geroep het. Hierdie leerders van die Laerskool Swartland op Malmesbury is opgewonde om saam met Melanie van Velden die skool binne te stap.
Afrigtingskliniek by LSS
'n Atletiekafrigtingskliniek word Saterdag op die velde van die Laerskool Swartland op Malmesbury aangebied.
Die doel van die kliniek is om atletiek as sportsoort te bevorder en om afrigting en voorligting te verskaf deur ervare, gekeurde en uitgesoekte Vlak III-afrigters.
Alle ouderdomsgroepe is welkom.
Die kliniek beloop R100 per atleet en vind vanaf 04:45 tot 14:10 plaas. Registrasiekaartjies word om 08:45 op die pawiljoen ontvang.
Items wat aandag sal geniet is naellope, middelafstande, verspring, hoogspring, hekkies, gewigstoog, diskus en spiesgooi.
Kontak Elmarie Marais by 084 517 4692 met navrae.
'Doen die gewone buitengewoon goed'
Jana de Waal, 'n matrikulant van die Hoërskool Dirkie Uys op Moorreesburg, spog met 'n gemiddelde persentasie van 97% in haar eindeksamen en sien daarna uit om Spraak-, Taal- en Gehoorterapie aan die Universiteit van Stellenbosch te studeer.
Volgens Jana het sy haar ten volle toegespits op die September-eksamen van 2021.
"Ek het besef dat as ek dan alles gee, sal die eindeksamen se voorbereiding dalk net 'n bietjie makliker wees," sê sy met 'n egte Swartlandse bry.
"Ou vraestelle is goud."
Haar gunsteling skoolvak is lewenswetenskappe en dis vir haar interessant "en ongelooflik om te leer hoe die prosesse in die menslike liggaam werk".
"Dis eintlik so moeilik om 'n hoogtepunt uit te kies, want alles is 'n hoogtepunt, want jy doen dit vir die laaste keer, maar 'n hoogtepunt was die matriekafskeid. Nie net omdat die hele dag my soos 'n prinses laat voel het nie, maar om as 'n groep saam met my klasmaats te kon wees, voor die stresvolle eksamen begin."
En wat gaan sy die meeste mis?
"Dit klink baie snaaks, maar dit is so maklik om te weet wat om elke dag aan te trek. Ek kan baie besluiteloos wees!"
As sy na haar toekoms kyk, sien sy 'n suksesvolle praktyk, waar sy haar passie kan uitleef en om die wêreld te verken as sy die dag vakansie neem en so meer leer van verskillende kulture vanoor die wêreld.
Vir Jana was aanlynskool 'n uitdaging en het dit haar dissipline en motivering op die proef gestel, maar vir haar die geleentheid gebied om aan te pas en hoër eise aan haarself te stel en so ook voor te berei vir die universiteitsjare.
"Soms voel matriek soos 'n reuse berg, maar as jy elke dag 'n klein treetjie neem en dan terugkyk, sal jy sien dit was nie net Tafelberg wat jy uitgeklim het nie, maar Kilimanjaro. Dis soveel beter om dit self uit te klim en met elke tree die uitsig te geniet.Vergeet van die kabelkar en klim die berg. Moenie die maklike uitweg neem nie, want jy mis uit op die wonderlike daarvan. Hou aan werk tot die einde, want God sal jou paaie gelyk maak. Doen in 2022 die gewone dinge buitengewoon goed," aldus Hoërskool Dirkie Uys se slagspreuk.
Foto: Pulse Images
Tuinkenner-Retief gee raad met jou Februarie-tuin
Hierdie tyd van die jaar is dit baie warm en net soos ons mense, kry die tuinplante ook swaar. Daar is ook hierdie tyd van die tuinmaak-kalender heelwat dinge waaraan ons tuiniers aandag moet skenk:
Wees op die uitkyk in jou roostuin (ook elders in die tuin) vir Rooispinmyt-besmetting. Die eerste tekens van dié plaag is so 'n vaalgrys, gespikkelde, sout-en-peper-voorkoms op die bokant van die blaar en as jy die blaar aan die onderkant bekyk, sien jy die mikroskopiese klein insekte beweeg.
Soms is daar ook 'n baie fyn spinnerakweb sigbaar tussen die takkies en die blaar. Dié plaag suig plantsap uit die plant en plaas plante onder baie stres en kan op die langduur die plant heeltemal dood maak. Dit is 'n plaag wat gewoonlik gepaardgaan met warm, droë, stowwerige toestande en kan nogal baie skielik toeslaan en vinnig versprei (veral dié tyd van die jaar).
Om dit te beheer, moet jy weekliks 'n baie deeglike bespuiting doen van die plante, veral aan die onderkant van blare vir ten minste 4-5 weke. Gebruik 'n erkende middel teen rooispin-myte. Gebruik ook 'n goeie kleefmiddel om te help met die verspreiding van die produk.
Dié tyd van die jaar kan jy jou rose ook 'n ligte somersnoei gee om weer nuwe groei te bevorder, moet net nie te swaar snoei dat daar te min blare oorbly om die stamme teen sonbrand te beskerm nie.
Rose benodig baie water en gereelde voeding. Moenie kortpaaie vat nie, want dan gaan jy nie mooi, gesonde plante met baie blomme hê nie. Daar is 'n verskeidenheid van voeding vir rose op die mark, gebruik dié met 'n hoë kalium inhoud vir baie en mooi blomme, maar ook genoeg stikstof vir mooi gesonde, blare (3.1.5; 8.1.5; Vigorosa 5.1.5; 1-for-all 13.3.8)
Op die oomblik sukkel ons tuiniers ook weer met 'n taamlike aggressiewe besmetting van sitruswitvlieg (woolly whitefly aphid), wat veral suurlemoenbome, maar ook alle ander sitrus-spesie, aanval.
Dié plaag kom ook op die onderkant van die blare voor en die heuningdou wat die goggas afskei, maak die blare taai en later raak die boom pikswart soos die "black soot" op die blare versamel.
Hier moet met 'n kombinasie van twee giwwe gespuit word, eerste week 2 tot 3 keer en daarna nog omtrent vir nog 4 tot 5 weke, een keer per week, of tot die plaag uitgeroei is.
Ons gebruik die Makhro Siezer 100ec, plus SK ECO oil spray of Oleum in kombinasie (jy meng die twee saam) en weer eens moet die bome deeglik onder hul blare gespuit word.
Ten slotte: ek sien so baie tuiniers wat hul tuine natspuit met die tuinslang sonder dat hulle 'n lekker sagte spuitkop gebruik. Die straal water wat uit die pyp kom, spoel dat die grond so spat, party gebruik 'n vinger voor die pyp om kamma die water te breek, maar nog steeds spoel die plante se wortels kaal.
Asseblief, vir die plante se onthalwe, gebruik 'n ordentlike spuitkop of sit 'n klein "skilpad-spuit" op die grasperk of langs die bedding sodat die plante 'n lekker sagte sproei kan beleef.
Tuingroete tot 23 Februarie
Aksiebelaaide rugby wag in 7's-toernooi
Hierdie naweek sal dit kook op Malmesbury, maar hierdie keer op die Wesbanksportgronde wanneer die jaarlikse Malmesbury Superspar/Spar the Bank 7's-toernooi aangebied word.
Anders as in die verlede, sal die toernooi vanjaar slegs op een dag aangebied word.
Die toernooi het in die verlde oor twee dae gestrek.
Die totale prysgeld beloop R50 000, met R24 000 vir die wenner en R10 000 vir die naaswenner. Inskrywingsgeld beloop R2000 per klub.
Vanjaar sal 24 spanne deelneem en om ten volle teen Covid-19 ingeënt te wees, is 'n vereiste vir spelers om te kan meeding.
"Covid het die klub lelik getref en daarom moes ons noodgedwonge die aantal deelnemende spanne van 60 na 24 verminder. Die klub het wel steeds gevoel om die standaard van die toernooi te behou en juis hierom is die inskrywingsgelde, asook prysgeld, verhoog," aldus Eduaan Howburg.
Spanne wat reeds ingeskryf het: St George's; Wesbank; Pretoria Harlequins; Mamre RVK; Mamre B; Young Eagles; Evergreens Paarl; Vredenburg; Abbotsdale; Abbotsdale B; Helderberg; Riebeeck United; Kylemore; Wesbank B; Young Hearts; Hillcrest; Roses United; Namakwaland 7's; Hamlets; Mamre; Strand; Never Despair; Moorreesburg